Virallinen lehti nro C 050 , 22/02/1999 s. 0132



KIRJALLINEN KYSYMYS P-2187/98 esittäjä(t): Jean-Antoine Giansily (UPE) komissiolle (7. heinäkuuta 1998) Aihe: Togon presidentinvaalit Togossa pidettiin presidentinvaalit sunnuntaina 21. kesäkuuta 1998. Lehdistön tietojen mukaan PO VIII käytti näihin vaaleihin lähes kaksi miljoonaa ecua. Miten nämä varat jakautuivat ja mitkä järjestöt saivat yli 100 000 ecua kullekin toiminnalle? Millä perusteilla tuensaajat valittiin, ja mikä komitea päätti Euroopan unionin antaman tuen laadusta? Osallistuiko Euroopan parlamentti näihin valintoihin? Jos näin oli, miten? "Reportterit ilman rajoja" -niminen ryhmä vaikutti erittäin merkittävästi näihin vaaleihin ja puuttui voimakkaasti Togon sisäisiin asioihin. Tämä järjestö väitti kuitenkin toimineensa Euroopan unionin toimeksiannosta. Voiko komissio osoittaa, pitävätkö nämä väitteet paikkansa? Jos näin on, voisiko komissio täsmentää - millä perusteella tämä selvästi poliittisesti sitoutunut järjestö valittiin? - minkä muiden järjestöjen kanssa se kilpaili valintavaiheessa? - kuinka paljon sen palveluista maksettiin? - miten PO VIII valvoi sen toimintaa? Komission puheenjohtajan João de Deus Pinheironkomission puolesta antama vastaus (24. heinäkuuta 1998) Togon hallituksen pyynnöstä on pantu täytäntöön vaalien järjestämisen tukemista ja seurantaa koskeva ohjelma. Toimet ja sidotut määrärahat ovat koskeneet teknistä apua ja rahoitusapua kansalliselle vaalilautakunnalle (500 000 ecua), vaalijärjestelyihin osallistuvien toimihenkilöiden koulutukseen (480 000 ecua), vaaleja koskevaan tiedotukseen sekä togolaisten valtiosta riippumattomien järjestöjen yhteisen demokraattisia vaaleja koskevan toimintaohjelman (PACED) yhteydessä toteutettavaan kansallisten tarkkailijoiden koulutukseen (375 000 ecua), Reporters sans frontières (toimittajat ilman rajoja) -ryhmän toteuttamaan julkisten tiedotusvälineiden seurantaan vaalien aikana (110 000 ecua) sekä yhteisön vaalitarkkailijoiden toimintaan (560 000 ecua), jota koordinoi vaalijärjestelmiä kehittävä organisaatio Electoral Reform International Services (ERIS) ja johon osallistuvat ERIS:n nimittämät keskipitkän aikavälin tarkkailijat sekä jäsenvaltioiden nimittämät lyhyen aikavälin tarkkailijat. Sidottuja varoja ei käytetä kokonaisuudessaan. Vaalijärjestelyihin osallistuvien toimihenkilöiden koulutusohjelmasta sekä kansalliselle vaalilautakunnalle annettavasta teknisestä avusta vastaavat asiantuntijat valittiin heidän ammatillisen pätevyytensä perusteella, ja heidän sopimuksensa, joiden arvo oli vähemmän kuin 100 000 ecua, rahoitettiin kansallisesta maaohjelmasta ja ne allekirjoitti asianomainen Togon viranomainen, Euroopan kehitysrahaston (EKR) kansallinen tulojen ja menojen hyväksyjä. Komissio rahoitti vaalien tiedotus- ja tarkkailutoimia budjettikohdasta B7-7020. Edellä mainitut elimet ehdottivat hankkeita komissiolle, ja ne hyväksyttiin kyseisen budjettikohdan hallintoa koskevien yksityiskohtaisten sääntöjen mukaisesti. Togon vaalilainsäädännön mukaisesti maan hallitus valtuutti tarkkailijoiksi kaikki tiedotusvälineiden seurannasta ja vaalien tarkkailusta vastaavien valtuuskuntien jäsenet. Sitoumuksista huolimatta se kieltäytyi kuitenkin valtuuttamasta kansallisia tarkkailijoita.